Verdagtes doodgeskiet tydens gewapende roof by kerkDie owerhede op die toneel. (Foto: Verskaf) Twee verdagtes is doodgeskiet en ŉ ander gewond toe hulle Sondagoggend gedurende ŉ erediens op ŉ kerk in Rooihuiskraal-Noord in Centurion toegeslaan het. JP le Roux, woordvoerder van die veiligheidsmaatskappy Monitor Net, het aan Maroela Media gesê drie gewapende verdagtes het omstreeks 11:45 gedurende ŉ erediens by ’n kerk in Escourtstraat ingestorm terwyl een verdagte in ŉ wegkommotor buite die kerk gewag het. Volgens Le Roux het twee van die verdagtes deur gemeentelede se persoonlike besittings gekrap terwyl een van die verdagtes ŉ vuurwapen op die pastoor gerig het. Die pastoor is ook met die vuurwapen oor die kop geslaan; hy is nie ernstig in die voorval beseer nie. Die owerhede op die toneel. (Foto: Verskaf) Le Roux het verduidelik dat een van die gemeentelede ŉ gelisensieerde vuurwapen by hom gehad het waarmee hy toe op die verdagtes in die kerk losgebrand het. Twee van die verdagtes is op die toneel dood terwyl die derde verdagte saam met dié buite die kerk in die wegkommotor op die vlug geslaan het. Geen gemeentelede is gedurende die voorval beseer nie. Die owerhede en nooddienste was vanoggend op die toneel. Brig. Mathapelo Peters, woordvoerder van die polisie, het die voorval aan Maroela Media bevestig.